ചൈനയ്ക്ക് താക്കീത് കിഴക്കന് ലഡാക്കില് വ്യോമപരിശീലനം നടത്തി ഇന്ത്യന് സൈന്യം വിലയിരുത്തിയത് സൈന്യത്തിന്റെ ആകാശപ്രഹരശേഷി ലഡാക്ക്: കിഴക്കന് ലഡാക്കില് വ്യോമ പരിശീലനം നടത്തി ഇന്ത്യന് സൈന്യം. മലനിരകളിലെ ദ്രുതഗതിയിലുളള സൈനിക നീക്കവും പ്രത്യാക്രമണശേഷിയുമാണ് പരിശീലനത്തിലൂടെ വിലയിരുത്തിയത്. അതിര്ത്തിക്ക് അപ്പുറത്ത് സൈനിക മുന്നൊരുക്കങ്ങള് നടത്തുന്ന ചൈനയ്ക്ക് താക്കീതായാണ് ഇന്ത്യന് സൈന്യത്തിന്റെ നടപടി. 14,000 അടി ഉയരത്തില് ഹെലികോപ്ടറുകളില് നിന്ന് സൈനികരെ യുദ്ധമേഖലയിലേക്ക് ഇറക്കുന്നതായിരുന്നു ആദ്യ ദിവസത്തെ പരിശീലനം. സൈന്യത്തിന്റെ ഏറ്റവും മികച്ച പാരാട്രൂപ്പുകളില് ഒന്നായ ശത്രുജീത് ബ്രിഗേഡാണ് മൂന്ന് ദിവസത്തെ പരിശീലനത്തിന്റെ ശ്രദ്ധാകേന്ദ്രം. മിസൈല് വിക്ഷേപിണികളും പ്രത്യേക സൈനിക വാഹനങ്ങളും മലമുകളിലെ ഓരോ സൈനിക ക്യാമ്ബുകളില് നിന്നും മറ്റൊരിടത്തേക്ക് മാറ്റുന്നതും പരിശീലനത്തിന്റെ ഭാഗമായിരുന്നു. യുഎസ് നിര്മിത സി 130 ജെ സ്പെഷല് ഓപ്പറേഷന്സ് എയര്ക്രാഫ്റ്റും സോവിയറ്റ് നിര്മിത എഎന് 32 മീഡിയം ട്രാന്സ്പോര്ട്ട് പ്ലെയിനുമായിരുന്നു ഇതിനായി ഉപയോഗിച്ചത്. മലമുകളിലെ അഞ്ച് വ്യത്യസ്ത ക്യാമ്ബുകളില് നിന്നുളള സാധനങ്ങളാണ് ഇങ്ങനെ പരസ്പരം മാറ്റിയത്. അടിയന്തര സാഹചര്യമുണ്ടായാല് പ്രാവര്ത്തികമാകുന്ന വിധമായിരുന്നു പരിശീലനം. മൈനസ് 20 ഡിഗ്രി താപനിലയിലാണ് സൈനികരെ ഡ്രോപ്പ് ചെയ്തതും യുദ്ധോപകരണങ്ങള് മാറ്റിയതും. ഇത് വെല്ലുവിളിയായിരുന്നുവെന്നും വിജയകരമായി പൂര്ത്തിയാക്കിയെന്നും സൈനിക കേന്ദ്രങ്ങളെ ഉദ്ധരിച്ച് ദേശീയ മാദ്ധ്യമങ്ങള് റിപ്പോര്ട്ട് ചെയ്തു.